สุดยอด! “โปรเม” เบิ้ลแชมป์ LPGA สองสัปดาห์ติด จ่อขยับขึ้นท๊อป 10 โลก
เอรียา จุฑานุกาล คว้าแชมป์ แอลพีจีเอ ทัวร์ เป็นรายการที่สองติดต่อกันในการแข่งขัน คิงส์มิลล์ แชมเปียนชิป รอบสุดท้ายที่สหรัฐอเมริกา จ่อขยับขึ้นท๊อป 10 โลก
23 พ.ค. 2559

“โปรเม” เอรียา จุฑานุกาล คว้าแชมป์ แอลพีจีเอ ทัวร์ ในการแข่งขัน คิงส์มิลล์ แชมเปียนชิป รอบสุดท้ายที่สหรัฐอเมริกา พร้อมสร้างประวัติศาสตร์เป็นนักกอล์ฟสาวไทยคนแรกที่สามารถคว้าแชมป์แอลพีจีเอทัวร์ได้สองรายการติดต่อกัน และมีโอกาสที่คะแนนรวมจะขยับขึ้นมาติด 10 อันดับแรกของโลก
โดยวันที่ 22 พฤษภาคม ที่ผ่านมา เป็นการแข่งรอบสุดท้าย แอลพีจีเอ ทัวร์ รายการ คิงส์มิลล์ แชมเปียนชิป ชิงเงินรางวัลรวม 1.3 ล้านเหรียญสหรัฐ (ประมาณ 46 ล้านบาท) ณ สนาม ริเวอร์ คอร์ส แอท คิงส์มิลล์ รีสอร์ท ระยะ 6,379 หลา พาร์ 72 ที่ วิลเลียมส์เบิร์ก สหรัฐอเมริกา
นักกอล์ฟสาวไทย เก็บเพิ่มอีก 4 อันเดอร์ โดยช่วงแรกพลาดตีเสียก่อน แต่ยังแก้คืนบวกกับพัตต์เก็บอีก 4 เบอร์ดี จบวันสกอร์รวม 14 อันเดอร์พาร์ ชนะ ซู โอห์ จาก ออสเตรเลีย 1 สโตรกส่งผลให้ “โปรเม” จบทัวร์นาเมนต์ด้วยตำแหน่งแชมป์ และนับเป็นโทรฟีที่ 2 ติดต่อกัน หลังจากได้แชมป์ แอลพีจีเอ คลาสสิค มาแล้วก่อนหน้านี้ในรายการ อลาบามา รับเงินรางวัลเข้ากระเป๋า 195,000 เหรียญสหรัฐ (ประมาณ 6.9 ล้านบาท)
ส่วนผลงานนักกอล์ฟสาวไทยคนอื่น “โปรแหวน” พรอนงค์ เพชรล้ำ ที่ตีสกอร์เบียดขึ้นมาแย่งแชมป์ด้วยกันในช่วงแรก ฟอร์มหลุดตี 4 เบอร์ดี แต่เสียคืน 3 โบกี ได้มา 1 อันเดอร์ รวมเป็น 10 อันเดอร์พาร์ จบที่ 5 ร่วม และ “โปรโม” โมรียา จุฑานุกาล จบที่ 40 ร่วม สกอร์ 2 อันเดอร์พาร์
 
